ทิพยฯโกยกำไร1.4พันล้าน
ทิพยประกันภัยรายได้เพิ่ม ดันกำไรโต 1,400 ล้านบาท
26 ก.พ. 2559

ทิพยประกันภัยรายได้เพิ่ม ดันกำไรโต 1,400 ล้านบาท 
นายสมพร  สืบถวิลกุล  กรรมการผู้จัดการใหญ่ บริษัท ทิพยประกันภัย เปิดเผยว่า ในปีที่ผ่านมาบริษัทมีกำไรสุทธิ 1,486 ล้านบาท เพิ่มขึ้น 138 ล้านบาท เมื่อเทียบกับช่วงเดียวกันของปี 2557 ที่มีกำไรสุทธิ 1,348 ล้านบาท และคณะกรรมการบริษัทยังได้มีมติให้จ่ายปันผลเป็นเงินสดในอัตราหุ้นละ 2 บาท 
ทั้งนี้ เป็นผลมาจากบริษัทมีรายได้จากการรับประกันภัยรวม 8,939 ล้านบาท เพิ่มขึ้นเมื่อเทียบกับช่วงเดียวกันของปี 2557 ที่ทำได้ 8,637 ล้านบาท ขณะที่มีค่าใช้จ่ายจากการรับประกันภัยรวม 7,718 ล้านบาท เพิ่มขึ้นเมื่อเทียบกับช่วงเดียวกันของปี 2557 ที่ทำได้ 7,474 ล้านบาท  และมีกำไรจากการดำเนินงาน 1,935 ล้านบาท เพิ่มขึ้นเมื่อเทียบกับช่วงเดียวกันของปี 2557 ที่ทำได้ 1,921 ล้านบาท 
นายโรวัน ดี อาซี่ กรรมการผู้อำนวยการบริษัท ศรีอยุธยา แคปปิตอล กล่าวว่า  ในส่วนของบริษัทปีที่ผ่านมามีกำไรสุทธิ 677 ล้านบาท ลดลง 1,184 ล้านบาทเมื่อเทียบกับงวดเดียวกันของปีก่อน ซึ่งมีกำไรสุทธิ 1,861 ล้านบาท
ทั้งนี้ เนื่องมาจากกำไรจากการรับประกันภัย ในปี 2558 มีจำนวน 177 ล้านบาท ลดลง  141 ล้านบาท หรือ 44% เมื่อเปรียบเทียบกับงวดเดียวกันของปีก่อนที่มี 318 ล้านบาท เนื่องจากบริษัทย่อยมีค่าสินไหมทดแทนที่จะได้รับคืนเพิ่มเติมจากบริษัทประกันภัยต่อจากเหตุการณ์น้ำท่วมเป็น  245 ล้านบาทในปีก่อน โดยมีเงื่อนไขข้อตกลงทางธุรกิจบางประการ บริษัทย่อยได้บันทึกค่าสินไหมทดแทนรับคืนจากการประกันต่อดังกล่าวในปี 2557 เป็นจำนวน 146 ล้านบาท และปี 2558 เป็นจำนวน 19 ล้านบาท ซึ่งถ้าไม่นับรวมผลสืบเนื่องนี้ อัตราค่าสินไหมทดแทนปี 2558 จะอยู่ที่อัตรา 46% เพิ่มขึ้นเล็กน้อยจากปี 2557  ซึ่งมีอัตรา 45%
อย่างไรก็ตาม บริษัทมีรายได้จากการลงทุนสุทธิปี 2558 ลดลงจากงวดเดียวกันของปีก่อน 7.41 ล้านบาท หรือ 5.7% ซึ่งเป็นผลมาจากการลดลงของอัตราดอกเบี้ย ในขณะเดียวกันกำไรจากเงินลงทุนในหลักทรัพย์ของปีนี้ก็ได้ลดลง 1,337 ล้านบาท หรือ 95% ด้วยเช่นกัน เนื่องจากในปีก่อนบริษัทมีกำไรจากการขายหุ้นสามัญของบริษัท ซันไรส์ อีคิวตี้ จำนวน 1,348 ล้านบาท